Füst Milán: "Párducok paradicsoma"

Már elmúltam hatvan éves, amikor találkoztam Füst Milán „*Párducok paradicsoma*” című elbeszélésével. Ott igen pontosan megfogalmazásra került az írással, a feljegyzések készítésével és az önéletrajzi művel kapcsolatban mindaz, ami ezirányú tevékenységemet mindig is motiválta. A következő sorokra bukkantam a kis elbeszélésben:

„*Idősebb lánya, aki országos hírű szépség volt, szintén Indra imádatát tette élete vezérlő csillagává s ebben az imádatban annyi hév volt, olyan extatikus lelkesedés, mámoros odaadás, hogy ez még magát Indrát is nagyon meghatotta. Meg is jelent tehát a lány előtt teljes, vakító fényességében és azt kérdezte, hogy mit kíván tőle? Kunti leborult.*

*– Nem örökéletet kívánok, oh Indra, szívem csak azt óhajtaná, hogy az enyém maradjon az, ami voltam, és amit átéltem. Mert így, nem az enyém. Hol vannak napjaim? Elröppentek nyomtalanul. Akkor tehát nekem voltaképp semmim sincsen, ha minden eloszlik semmivé és még a tegnapi napom sincsen sehol…*

*Indra rögtön megértette, ami e szavak mögött rejlik, mert, úgy látszik, nagyon ismerte az ember életét. Épp ezért kedvesen bólintott a lány felé és azzal rögtön el is tűnt.*

*S úgy mondják, hogy ami ezután történt, hogy ezt már a jó szellemek és egyes szentek, vagyis Risik csinálták. Valakik ugyanis éjszakánként nagy hévvel építettek a lány számára, szemben az apa tanácstermével egy másik, ugyancsak harminc méteres könyvtártermet, valamely igen különös könyvtár számára, amilyen még nem is volt a világon eddig. A lány élete száz évre volt tervezve, ami körülbelül harminchétezer napot tesz ki s Indra úgy rendelkezett, hogy a lánynak minden napja, miután elmúlt, ide sorakozzon be, ebbe a terembe, s ha a lány, mármint Kunti, ismét találkozni akar régi napjaival, akkor csak elő kell húznia ebből a könyvtárból s megint szemtől-szembe fog állani mindazzal, ami vele történt.*”[[1]](#footnote-1)

Igen. Szívem csak azt óhajtotta, ”...*hogy az enyém maradjon az, ami voltam, és amit átéltem. …*”[[2]](#footnote-2) A naplófeljegyzéseim e célt szolgálják.

1. Füst Milán: Párducok paradicsoma. [↑](#footnote-ref-1)
2. Füst Milán: Párducok paradicsoma. [↑](#footnote-ref-2)